मिल रहे थे करोड़ो रुपए; बोलीं- घर का लोन चुकाना था..बावजूद इसके ऑफर ठुकराया
Union Minister Smriti Irani Talks About Her Financial Struggles. केंद्रीय मंत्री और पूर्व टीवी अभिनेत्री स्मृति ईरानी ने कहा कि जब उनकी शादी हुई थी तब उनके पास गिनती के पैसे थे। स्मृति ने कहा कि उस वक्त पैसे भी नहीं थे और घर भी लेना था
केंद्रीय मंत्री और पूर्व टीवी अभिनेत्री स्मृति ईरानी ने कहा कि जब उनकी शादी हुई थी तब उनके पास गिनती के पैसे थे। स्मृति ने कहा कि उस वक्त पैसे भी नहीं थे और घर भी लेना था। इसलिए उन्होंने बैंक से लोन लेने का फैसला किया। स्मृति ने बैंक से 25 से 27 लाख रुपए का लोन लिया।
उसी वक्त स्मृति के पास एक पान मसाला का ऐड आया। पान मसाला का ऐड करने के लिए स्मृति को लोन वाले अमाउंट से 10 गुना ज्यादा पैसे मिल रहे थे। हालांकि स्मृति ने इस ऑफर को ठुकरा दिया।
स्मृति के जानने वालों को जब ये बात पता चली तो उन्हें विश्वास नहीं हुआ। स्मृति ने अपने सिद्धांतों के लिए करोड़ों की डील को मना कर दिया।
स्मृति ने कहा- बैंक से लिए पैसों से सिर्फ डाउन पेमेंट कर सकती थी
यूट्यूबर रणवीर अल्लाहबादिया के साथ बातचीत में स्मृति ने कहा- जब मेरी शादी हुई तो अकाउंट में 20-30 हजार भी नहीं थे।
हमें घर भी खरीदना था। हालांकि पैसे इतने नहीं थे कि सोचा भी जाए। इसलिए मैंने बैंक से 25-27 लाख रुपए लोन लिए। हालांकि इतने पैसों से मैं सिर्फ घर का डाउन पेमेंट कर सकती थी।
'ऑफर ठुकरा दिया इसलिए लोगों ने मुझे पागल कहा'
ये वो वक्त था जब स्मृति मीडिया इंडस्ट्री में काम कर रही थीं। एक दिन वो सेट पर बैठी हुई थीं। तभी एक शख्स उनके पास एक ऑफर लेकर आया। उस शख्स ने स्मृति से पान मसाला का ऐड करने को कहा।
स्मृति को लोन चुकाने में दिक्कत आ रही थी, फिर भी उन्होंने ये ऑफर लेने से मना कर दिया। स्मृति कहती हैं- मेरे आस-पास के लोगों ने मेरी तरफ देखा और कहा कि क्या तुम पागल हो गई हो। तुम्हें पैसों की जरूरत है, इतना अच्छा डील कौन छोड़ता है। जाहिर सी बात है कि वो पान मसाला वाला मुझे लोन से 10 गुना ज्यादा पैसे दे रहा था।
स्मृति ने क्यों छोड़ा करोड़ों का डील?
स्मृति ने बताया कि उन्होंने ये ऑफर क्यों ठुकरा दिया। उन्होंने कहा- मेरे शोज को काफी सारी फैमिलीज देखती थी। मैं उन सभी के जीवन का एक अहम हिस्सा हो गई थी। मैं अचानक पान मसाला बेचने लगती तो मेरे व्यूअर्स को काफी बुरा लगता। इसलिए मैंने तुरंत मना कर दिया।
इसके अलावा मेरे पास अल्कोहल कंपनियों के भी ऑफर आए। जो अल्कोहल बनाने वाली कंपनियां पानी को बोतल बेचती थीं, मैं उनका भी ऐड नहीं करती थी। ये सब इसलिए क्योंकि मुझे पता था कि इससे बच्चों में गलत संदेश जाएगा।
अजय और शाहरुख करते हैं पान मसाला का ऐड, अक्षय और बिग बी छोड़ चुके हैं
आज देश में पान मसाला बनाने वाली कंपनियां करोड़ों में खेल रही हैं। ये जानते भी हुए कि ये स्वास्थ्य के लिए कितना हानिकारक है, कुछ सेलिब्रिटीज इसका काफी सालों से ऐड भी कर रहे हैं। इनमें शाहरुख खान, अजय देवगन और अक्षय कुमार जैसे बड़े स्टार्स भी शामिल हैं।
अक्षय ने तो इसके लिए माफी भी मांगी थी। अजय कहते हैं कि वे इलायची का प्रचार करते हैं न कि पान मसाला का।
गौरतलब है कि कुछ कंपनियां इलायची के नाम पर पान मसाला का ऐड कराती हैं। अमिताभ बच्चन ने भी पान मसाला का विज्ञापन किया था। हालांकि विरोध होने पर उन्होंने भी इससे तौबा कर लिया।